text: РЕШЕНИЕ ЗА ИЗПЪЛНЕНИЕ НА КОМИСИЯТА
  от 17 октомври 2012 година
  за изменение на приложение II към Решение 2006/766/ЕО по отношение на вписването на Кюрасао и Синт Мартен в списъка с третите страни и териториите, от които е разрешен вносът на рибни продукти, предназначени за консумация от човека, както и по отношение на заличаването на Нидерландските Антили от посочения списък
  (нотифицирано под номер C(2012) 7147)
  (текст от значение за ЕИП)
  (2012/650/ЕС)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 854/2004 на Европейския парламент и на Съвета от 29 април 2004 г. за определяне на специфичните правила за организирането на официален контрол върху продуктите от животински произход, предназначени за човешка консумация (1), и по-специално член 11, параграф 1 от него,
  като има предвид, че:
  (1)
  С Регламент (ЕО) № 854/2004 се определят специфични правила за организирането на официален контрол върху продуктите от животински произход. По-конкретно в него се предвижда, че продукти от животински произход се внасят само от трета страна или част от трета страна, която фигурира в списък, съставен и актуализиран в съответствие с посочения регламент.
  (2)
  В Регламент (ЕО) № 854/2004 се предвижда също, че при съставянето и актуализирането на посочените списъци следва да бъдат взети предвид контролът на Съюза в трети страни и гаранциите, предоставени от компетентните органи на третите страни по отношение наличието на съответствие или равностойност на законодателството на Съюза в областта на фуражите и храните и правилата за опазване здравето на животните, установени в Регламент (ЕО) № 882/2004 на Европейския парламент и на Съвета от 29 април 2004 г. относно официалния контрол, провеждан с цел осигуряване на проверка на съответствието със законодателството в областта на фуражите и храните и правилата за опазване здравето на животните и хуманното отношение към животните (2).
  (3)
  В Решение 2006/766/ЕО на Комисията от 6 ноември 2006 г. за установяване на списъци с трети страни и територии, от които е разрешен вносът на двучерупчести мекотели, бодлокожи, ципести, морски коремоноги и рибни продукти (3) се изброяват тези трети страни, които отговарят на критериите, посочени в Регламент (ЕО) № 854/2004, и следователно са в състояние да гарантират, че тези продукти отговарят на санитарните условия, определени в законодателството на Съюза с цел опазване здравето на потребителите, и съответно могат да бъдат изнасяни за Съюза. По-специално в приложение II към посоченото решение се определя списък с третите страни и териториите, от които е разрешен вносът на рибни продукти, предназначени за консумация от човека, различни от живи, охладени, замразени или преработени двучерупчести мекотели, бодлокожи, ципести и морски коремоноги.
  (4)
  Понастоящем Нидерландските Антили са включени в списъка в приложение II към Решение 2006/766/ЕО като трета страна, от която е разрешен вносът на рибни продукти, предназначени за консумация от човека.
  (5)
  Вследствие на вътрешна реформа в Кралство Нидерландия, която поражда действие от 10 октомври 2010 г., Нидерландските Антили вече не са независима страна в рамките на Кралство Нидерландия. На същата дата Кюрасао и Синт Мартен придобиха статут на независими страни в рамките на Кралство Нидерландия, а Бонер, Синт Еустациус и Саба станаха специални общини на европейската част на Кралство Нидерландия. Поради това е целесъобразно вписването за Нидерландските Антили да бъде заличено от списъка в приложение II към Решение 2006/766/ЕО.
  (6)
  Компетентните органи на Кюрасао и Синт Мартен представиха на Комисията необходимата информация, с която доказват, че въведената в тези независими страни санитарна система за контрол дава достатъчно гаранции за спазване на изискванията на Съюза. Информацията, предоставена от компетентните органи на Кюрасао и Синт Мартен, показва също така, че тези органи разполагат със същите правомощия за провеждане на контрол, каквито са имали преди това компетентните органи на Нидерландските Антили, и че за стопанските субекти в хранителната промишленост важат същите задължения, както в периода преди Нидерландските Антили да прекратят съществуването си. Освен това според тази информация официалният санитарен контрол в посочените независими страни продължава да се провежда на същото ниво, както в периода преди Нидерландските Антили да прекратят съществуването си.
  (7)
  На тези основания е целесъобразно Кюрасао и Синт Мартен да бъдат включени в списъка в приложение II към Решение 2006/766/ЕО.
  (8)
  Поради това Решение 2006/766/ЕО следва да бъде съответно изменено.
  (9)
  Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
  ПРИЕ НАСТОЯЩОТО РЕШЕНИЕ:
  Член 1
  Приложение II към Решение 2006/766/ЕО се изменя, както следва:
  1)
  вписването за Нидерландските Антили се заличава;
  2)
  между вписванията за Кабо Верде и Алжир се вмъква следното вписване за Кюрасао:
  „CW
  КЮРАСАО“
  3)
  между вписванията за Салвадор и Того се вмъква следното вписване за Синт Мартен:
  „SX
  СИНТ МАРТЕН“
  Член 2
  Адресати на настоящото решение са държавите членки.
  Съставено в Брюксел на 17 октомври 2012 година.